CELEX: 52018PC0894
Language: ro
Date: 2018-12-19
Title: Propunere de REGULAMENT AL PARLAMENTULUI EUROPEAN ȘI AL CONSILIULUI privind anumite aspecte ale siguranței aviației, având în vedere retragerea Regatului Unit al Marii Britanii și Irlandei de Nord din Uniunea Europeană

COMISIA EUROPEANĂ
            Bruxelles, 19.12.2018
            COM(2018) 894 final
            2018/0434(COD)
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            privind anumite aspecte ale siguranței aviației, având în vedere retragerea Regatului Unit al Marii Britanii și Irlandei de Nord din Uniunea Europeană 
            (Text cu relevanță pentru SEE)
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  La 29 martie 2017, Regatul Unit a prezentat notificarea intenției sale de a se retrage din Uniune în temeiul articolului 50 din Tratatul privind Uniunea Europeană. Acest lucru înseamnă că, dacă acordul de retragere
                     1
                   nu este ratificat, legislația primară și secundară a Uniunii va înceta să se aplice Regatului Unit începând cu data de 30 martie 2019 („data retragerii”). Regatul Unit va deveni, din acel moment, țară terță.
               
               
                  Retragerea Regatului Unit din Uniune fără un acord afectează în special valabilitatea certificatelor și licențelor care provin din Regatul Unit și care au fost eliberate în temeiul Regulamentului (UE) 2018/1139
                     2
                  , precum și actele delegate și de punere în aplicare adoptate în temeiul respectivului regulament sau în temeiul Regulamentului (CE) nr. 216/2008
                     3
                  . 
               
               
                  În comunicarea sa intitulată „Pregătiri pentru retragerea Regatului Unit din Uniunea Europeană la 30 martie 2019: un plan de contingență”
                     4
                  , Comisia a stabilit măsurile de contingență pe care intenționează să le ia în cazul în care, la data retragerii, nu va intra în vigoare niciun acord de retragere. În comunicarea respectivă, Comisia a subliniat că acest lucru nu va remedia lipsa luării de măsuri de pregătire de către părțile interesate sau întârzierile legate de punerea în aplicare a unor astfel de măsuri.
               
               
                  În domeniul siguranței aviației, în cele mai multe cazuri, efectul retragerii Regatului Unit din Uniunea Europeană asupra certificatelor și a aprobărilor poate fi remediat de către părțile interesate prin diferite măsuri, printre care o „trecere” la o autoritate aeronautică civilă din UE-27 sau solicitarea, încă de pe acum, a unui certificat pentru țări terțe eliberat de Agenția Uniunii Europene pentru Siguranța Aviației („agenția”), cu efect de la data retragerii („aplicare timpurie”).
               
            
            
               Totuși, spre deosebire de alte domenii ale dreptului Uniunii, există unele situații în care persoanele fizice și juridice nu pot atenua perturbările în UE-27. Prin urmare, comunicarea Comisiei sus-menționată a anunțat intenția Comisiei de a propune măsuri care să asigure menținerea valabilității certificatelor pentru anumite produse, piese, echipamente și societăți aeronautice.
            
            
               
                  În ceea ce privește anumite produse aeronautice („certificate de tip”) și societăți aeronautice („aprobări pentru organizații”), precum și în ceea ce privește jurisdicția, Regatul Unit își reia, începând cu data retragerii, rolul de „stat de proiectare” în temeiul Convenției privind aviația civilă internațională. În acest nou rol al său, Regatul Unit poate elibera certificate doar dacă îndeplinește cerințele stabilite în temeiul convenției. Responsabilitățile respective sunt îndeplinite în prezent de către Agenția Uniunii Europene pentru Siguranța Aviației, la care Regatul Unit participă în temeiul statutului de membru al UE. 
               
               
                  Prin urmare, este necesar să se asigure un mecanism de schimbare controlată care să acorde agenției și operatorilor în cauză timp suficient pentru eliberarea certificatelor necesare în temeiul articolului 68 din Regulamentul (UE) 2018/1139, având în vedere statutul de țară terță al Regatului Unit. 
               
               
                  Respectiva prelungire a valabilității ar trebui să fie limitată în timp la ceea ce este strict necesar pentru gestionarea retragerii Regatului Unit din sistemul de siguranță a aviației din UE.
               
               
                  În plus, spre deosebire de cazul majorității celorlalte domenii ale legislației Uniunii referitoare la mărfuri, încetarea valabilității certificatelor afectează nu introducerea pe piață, ci utilizarea efectivă a produselor, pieselor și echipamentelor aeronautice în UE, de exemplu atunci când se instalează piese și echipamente pe o aeronavă din UE-27. Astfel, în ceea ce privește produsele, piesele și echipamentele, cadrul de reglementare a aviației este diferit față de cadrele de reglementare ale multor alte domenii ale acquis-ului Uniunii în care conceptul de introducere pe piață este esențial. În cadrul referitor la siguranța aviației, reglementarea stabilește în mod direct dacă o piesă, un produs sau un echipament poate fi utilizat(ă), indiferent dacă a fost sau nu introdus(ă) pe piață. Sistemul de siguranță a aviației din UE permite supravegherea acestor produse, piese și echipamente, care trebuie efectuată în mod fiabil și fără echivoc. Prin urmare, este considerată benefică utilizarea cadrului existent, inclusiv ca bază pentru propunerea de regulament menită a asigura respectarea principiilor referitoare la siguranța aviației.
               
            
            
               Regulamentul se referă doar la un număr foarte limitat de certificate, și anume:
            
            
               ·certificatele care sunt eliberate de producători („organizații de producție”) înainte de data retragerii și prin care se atestă conformitatea produselor (altele decât aeronavele), pieselor și echipamentelor nou fabricate, pentru a se permite astfel utilizarea neîntreruptă a acestora în și pe aeronavă [punctul 21.A.163 litera (c) din anexa I la Regulamentul (UE) nr. 748/2012];
            
            
               ·certificatele care sunt eliberate de către societățile de întreținere („organizații de întreținere”) înainte de data retragerii și prin care este certificată conformitatea produselor (inclusiv a aeronavelor), pieselor și echipamentelor care au făcut obiectul unei operațiuni de întreținere efectuate de societățile respective [punctul 145.A.75 litera (e) din anexa II la Regulamentul (UE) nr. 1321/2014];
            
            
               ·idem pentru alte aeronave decât aeronavele complexe motorizate [punctul M.A.615 litera (d) din anexa I la Regulamentul (UE) nr. 1321/2014]; 
            
            
               ·idem pentru piesele și echipamentele instalate pe alte aeronave decât aeronavele complexe motorizate [punctul M.A.615 litera (d) din anexa I la Regulamentul (UE) nr. 1321/2014];
            
            
               ·certificatele eliberate de societățile de întreținere („organizații de întreținere”) înainte de data retragerii, prin care se certifică finalizarea examinării navigabilității aeronavelor ușoare din categoria așa-numitelor aeronave ușoare europene 1 („ELA1”, de exemplu anumite planoare sau aeronave ușoare motorizate) [punctul 145.A.75 litera (f) din anexa II la Regulamentul (UE) nr. 1321/2014];
            
            
               ·certificatele de navigabilitate ale aeronavelor, eliberate de societățile de supraveghere a conformității aeronavelor („întreprinderi de management al menținerii navigabilității”) înainte de data retragerii [punctele M.A.711 litera (a) 4 și M.A.711 litera (b).1 din anexa I la Regulamentul (UE) nr. 1321/2014].
            
         
         
            
               
                  În sfârșit, conținutul anumitor cursuri de pregătire și examenele aferente care fac obiectul propunerii sunt reglementate în detaliu în temeiul dreptului Uniunii și constau în module standardizate, care ar trebui în mod normal să fie încheiate într-un stat membru și abia apoi să poată fi transferate în jurisdicția unui alt stat membru.
               
               
                  Dispozițiile propuse nu vor reduce nivelul cerințelor referitoare la siguranța aviației sau la performanța de mediu a aviației în Uniune. Propunerea va permite producătorilor din UE-27 să își producă în continuare produsele, iar operatorilor să continue exploatarea produselor respective, în conformitate cu cerințele legale aplicabile ale Uniunii. În caz contrar, o întrerupere a acestor activități ar cauza probleme economice și sociale semnificative. Asigurând respectarea de către organizații a dreptului UE, propunerea va garanta, totodată, protecția consumatorilor și a cetățenilor. 
               
               
                  Consiliul European (articolul 50) și-a reiterat, la 13 decembrie 2018, solicitarea de a se depune mai multe eforturi, la toate nivelurile, în materie de pregătire pentru consecințele retragerii Regatului Unit, avându-se în vedere toate rezultatele posibile. Prezentul act face parte dintr-un pachet de măsuri adoptate de Comisie ca răspuns la solicitarea menționată.
               
            
            
               •Coerența cu dispozițiile existente în domeniul de politică vizat
            
            
               
                  Prezenta propunere de regulament este concepută ca o lex specialis, care ar gestiona unele dintre consecințele care decurg din faptul că Regulamentul (UE) 2018/1139 și actele delegate și de punere în aplicare adoptate în temeiul acestuia și al Regulamentului (CE) nr. 216/2008 nu se vor mai aplica Regatului Unit, și s-ar aplica doar în măsura necesară pentru a se asigura trecerea în mod controlat la o piață aviatică a UE-27. Dispozițiile propuse sunt limitate la ceea ce este necesar pentru a se evita perturbări disproporționate în acest sens. De asemenea, dispozițiile propuse sunt menite a se aplica numai pentru o perioadă limitată de timp. În rest, dispozițiile generale ale actelor menționate vor continua să se aplice. Prin urmare, prezenta propunere este pe deplin coerentă cu legislația existentă și, în special, cu Regulamentul (UE) 2018/1139.
               
            
            
               •Coerența cu alte politici ale Uniunii
            
            
               
                  Propunerea se referă la siguranța aviației și completează Regulamentul (UE) 2018/1139 pentru a gestiona în mod specific situația retragerii din Uniune a Regatului Unit fără un acord de retragere.
               
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               
                  Temeiul juridic este articolul 100 alineatul (2) din Tratatul privind funcționarea Uniunii Europene (TFUE).
               
            
            
               •Subsidiaritatea (în cazul competențelor neexclusive) 
            
            
               
                  Deoarece propunerea completează dreptul existent al Uniunii cu dispoziții care facilitează aplicarea în bune condiții a acestuia în urma retragerii Regatului Unit din Uniune, obiectivul propunerii poate fi îndeplinit doar prin intermediul unui act la nivelul Uniunii.
               
            
            
               •Proporționalitatea
            
            
               
                  Propunerea de regulament este considerată proporționată, deoarece poate evita perturbări disproporționate prin prevederea unei modificări juridice limitate și necesare care răspunde nevoii de trecere în mod controlat la o piață aviatică a UE-27. Propunerea nu depășește ceea ce este necesar pentru îndeplinirea acestui obiectiv și nu prevede nici modificări de amploare, nici măsuri permanente.
               
            
            
               •Alegerea instrumentului
            
            
               
                  Prezenta propunere conține un set limitat de dispoziții menite a gestiona o situație foarte specifică și punctuală. Prin urmare, se consideră preferabil să nu se modifice Regulamentul (UE) 2018/1139 și/sau actele delegate și de punere în aplicare adoptate în temeiul acestuia și al Regulamentului (CE) nr. 216/2008, ci să se instituie un act de sine stătător pentru o perioadă de timp limitată. Dispozițiile normale referitoare la certificatele și licențele afectate sunt cuprinse atât în Regulamentul (UE) 2018/1139, cât și în normele de punere în aplicare a acestuia. Având în vedere atât cele de mai sus, cât și caracterul urgent al problemei, un regulament al Parlamentului European și al Consiliului pare a fi singura formă de act legislativ adecvată.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluări ex post/verificări ale adecvării legislației existente
            
            
               
                  Nu se aplică, având în vedere natura excepțională și punctuală a evenimentului care impune elaborarea prezentei propuneri.
               
            
            
               •Consultări cu părțile interesate
            
         
         
            
               
                  Circumstanțele specifice legate de negocierile pentru retragerea Regatului Unit din Uniune și situația în continuă schimbare au impus limitări semnificative asupra posibilității organizării unei consultări publice cu privire la propunere. Totuși, diverse părți interesate din domeniul aviației și reprezentanți ai statelor membre au adus în discuție dificultățile generate de retragerea Regatului Unit din UE și posibilele soluții în acest sens.
               
               
                  O temă comună a punctelor de vedere prezentate de diversele părți interesate a fost necesitatea unei intervenții de reglementare în domeniile specifice în care părțile interesate nu pot să își ia propriile măsuri de contingență pentru a atenua impactul dăunător al eventualei absențe a unui acord de retragere. În special, societățile care produc, întrețin sau exploatează aeronave au subliniat faptul că operațiunile lor în UE-27 ar putea fi oprite dacă Regatul Unit părăsește Uniunea fără niciun acord. Principala problemă pare a fi, într-adevăr, un probabil interval de timp dintre o retragere care ar avea loc fără un acord și normalizarea situației în temeiul dreptului Uniunii fie prin acordarea de certificate pentru țări terțe societăților din Regatul Unit, fie prin transferarea producției în jurisdicțiile UE-27. În acest interval de timp, aproape toate certificatele și-ar pierde valabilitatea. Mai multe părți interesate au evidențiat faptul că, la nivel mondial, există doar un număr limitat de producători pentru multe din componentele utilizate la aeronave (de exemplu, pneuri sau motoare pentru aeronave mari de tipul celor exploatate de companiile aeriene). Natura punctuală a operațiunilor și a producției moderne face imposibilă continuarea operațiunilor dacă certificatele de siguranță în cauză își pierd valabilitatea. 
               
            
            
               •Obținerea și utilizarea expertizei
            
            
               
                  În plus față de analiza juridică și tehnică internă, aceste informații au fost analizate și verificate și cu experții tehnici ai Agenției Uniunii Europene pentru Siguranța Aviației (AESA) pentru a se garanta că măsura propusă își atinge scopul, dar, în același timp, este limitată în timp la durata strict necesară.
               
            
            
               •Evaluarea impactului
            
            
               
                  Nu este necesară o evaluare a impactului, având în vedere caracterul excepțional al situației și nevoile limitate ale perioadei în care este pusă în aplicare schimbarea statutului Regatului Unit. Nu sunt disponibile opțiuni de politică semnificativ diferite, cu excepția celei propuse.
               
            
            
               •Drepturile fundamentale
            
            
               
                  Propunerea nu are niciun impact asupra aplicării sau protejării drepturilor fundamentale. 
               
            
            
               4.IMPLICAȚIILE BUGETARE
            
            
               
                  Nu se aplică. 
               
            
            
               5.ALTE ELEMENTE
            
            
               •Planurile de punere în aplicare și măsurile de monitorizare, evaluare și raportare
            
            
               
                  Nu se aplică din cauza duratei scurte de punere în aplicare a măsurii propuse. 
               
            
            
               2018/0434 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               privind anumite aspecte ale siguranței aviației, având în vedere retragerea Regatului Unit al Marii Britanii și Irlandei de Nord din Uniunea Europeană 
            
            
               (Text cu relevanță pentru SEE)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 100 alineatul (2),
            
         
         
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  5
               , 
            
            
               având în vedere avizul Comitetului Regiunilor
                  6
               ,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Regatul Unit a prezentat, la 29 martie 2017, notificarea intenției sale de a se retrage din Uniune în temeiul articolului 50 din Tratatul privind Uniunea Europeană. Tratatele nu se vor mai aplica Regatului Unit de la data intrării în vigoare a unui acord de retragere sau, în lipsa intrării în vigoare a unui acord, la doi ani după respectiva notificare, adică începând cu data de 30 martie 2019, cu excepția cazului în care Consiliul European, în acord cu Regatul Unit, decide în unanimitate să extindă perioada respectivă.
            
            
               (2)Principalul obiectiv al Regulamentului (UE) 2018/1139 al Parlamentului European și al Consiliului
                  7
                este stabilirea și menținerea unui nivel ridicat și uniform al siguranței aviației în Uniune. În acest scop, a fost instituit un sistem de certificate pentru diverse activități din domeniul aviației, pentru a se atinge nivelurile de siguranță necesare și pentru a se permite efectuarea verificărilor necesare și acceptarea reciprocă a certificatelor eliberate.
            
            
               (3)În domeniul siguranței aviației, impactul retragerii din Uniune a Regatului Unit asupra certificatelor și a aprobărilor poate fi remediat de multe părți interesate prin luarea de diverse măsuri. Respectivele măsuri includ transferul către o autoritate aeronautică civilă din cele 27 de state membre sau solicitarea, înainte de data retragerii, a unui certificat eliberat de Agenția Uniunii Europene pentru Siguranța Aviației („agenția”) care să intre în vigoare doar la acea dată și, prin urmare, cu condiția ca Regatul Unit să fi devenit țară terță.
            
            
               (4)Totuși, spre deosebire de alte domenii ale dreptului Uniunii, există unele situații specifice în care nu este posibilă obținerea unui certificat de la un alt stat membru sau de la agenție, întrucât Regatul Unit își reia, începând cu data retragerii, rolul de „stat de proiectare” în temeiul Convenției privind aviația civilă internațională. La rândul său, Regatul Unit poate elibera certificate în acest nou rol numai după ce și-a asumat rolul respectiv, și anume după ce dreptul Uniunii încetează să se aplice Regatului Unit în urma retragerii acestuia din Uniune.
            
            
               (5)Prin urmare, este necesar să se instituie un mecanism temporar pentru prelungirea perioadei de valabilitate a anumitor certificate de siguranță a aviației, astfel încât să se acorde agenției și operatorilor în cauză timp suficient pentru eliberarea certificatelor necesare în temeiul articolului 68 din Regulamentul (UE) 2018/1139, având în vedere statutul de țară terță al Regatului Unit. 
            
            
               (6)Durata cu care se prelungește valabilitatea certificatelor ar trebui să fie limitată la ceea ce este strict necesar pentru gestionarea ieșirii Regatului Unit din sistemul de siguranță a aviației al Uniunii.
            
            
               (7)Pentru ca, atunci când este necesar, să se acorde timp suplimentar pentru eliberarea de certificate în temeiul articolului 68 din Regulamentul (UE) 2018/1139 pentru operatorii în cauză, ar trebui să se delege Comisiei competența de a adopta acte în conformitate cu articolul 290 din Tratatul privind funcționarea Uniunii Europene pentru a se prelungi în continuare perioada de valabilitate ale certificatelor menționate în secțiunea I din anexa la prezentul regulament. Este deosebit de important ca, în cursul lucrărilor sale pregătitoare, Comisia să organizeze consultări adecvate, inclusiv la nivel de experți, și ca respectivele consultări să se desfășoare în conformitate cu principiile stabilite în Acordul interinstituțional privind o mai bună legiferare din 13 aprilie 2016. În special, pentru a se asigura participarea egală la pregătirea actelor delegate, Parlamentul European și Consiliul primesc toate documentele în același timp cu experții din statele membre, iar experții acestor instituții au acces în mod sistematic la reuniunile grupurilor de experți ale Comisiei însărcinate cu pregătirea actelor delegate.
            
            
               (8)În plus, spre deosebire de cazul majorității celorlalte domenii ale legislației Uniunii referitoare la mărfuri, încetarea valabilității certificatelor afectează nu introducerea pe piață, ci utilizarea efectivă a produselor, pieselor și echipamentelor aeronautice în Uniune, de exemplu atunci când se instalează piese și echipamente pe o aeronavă din Uniune exploatată în Uniune. Această utilizare a produselor aeronautice în Uniune nu ar trebui să fie afectată de retragerea Regatului Unit.
            
            
               (9)În sistemul de siguranță a aviației al Uniunii, pregătirea piloților și a mecanicilor este strict reglementată, iar modulele de pregătire sunt armonizate. Persoanele care participă la un modul de pregătire într-un stat nu pot trece întotdeauna în alt stat membru. Măsurile de contingență ale Uniunii ar trebui să țină seama de această situație specială.
            
            
               (10)Dispozițiile din prezentul regulament ar trebui să intre în vigoare în regim de urgență și să se aplice, în principiu, începând cu ziua următoare datei la care tratatele încetează să se aplice Regatului Unit și pe teritoriul acestuia, cu excepția cazului în care, până la acea dată, intră în vigoare un acord de retragere încheiat cu Regatul Unit. Totuși, pentru a se permite desfășurarea cât mai timpurie a procedurilor administrative necesare, anumite dispoziții ar trebui să se aplice de la data intrării în vigoare a prezentului regulament,
            
            
               ADOPTĂ PREZENTUL REGULAMENT:
            
            
               Articolul 1
            
            
               Obiect și domeniu de aplicare
            
            
               1.Având în vedere retragerea Regatului Unit al Marii Britanii și Irlandei de Nord („Regatul Unit”) din Uniunea Europeană, prezentul regulament stabilește dispoziții specifice referitoare la anumite certificate de siguranță a aviației eliberate în temeiul Regulamentului (CE) nr. 216/2008 al Parlamentului European și al Consiliului
                  8
                sau al Regulamentului (UE) 2018/1139 persoanelor fizice și juridice care își au sediul principal al activității în Regatul Unit, precum și referitoare la anumite situații legate de pregătirea în domeniul aviației. 
            
         
         
            
               2.Prezentul regulament se aplică certificatelor enumerate în anexa la prezentul regulament care sunt valabile în ziua anterioară datei aplicării prezentului regulament și care au fost eliberate de oricare dintre următoarele entități: 
            
            
               (a)Agenția Uniunii Europene pentru Siguranța Aviației („agenția”), persoanelor fizice sau juridice care își au locul principal de desfășurare a activității în Regatul Unit, în conformitate cu secțiunea 1 din anexă;
            
            
               (b)persoanele fizice sau juridice certificate de autoritățile competente din Regatul Unit, în conformitate cu secțiunea 2 din anexă.
            
            
               3.În plus față de certificatele enumerate la alineatul (2), prezentul regulament se aplică modulelor de pregătire teoretică menționate la articolul 5.
            
            
               Articolul 2
            
            
               Definiții
            
            
               În sensul prezentului regulament, se aplică definițiile corespunzătoare din Regulamentul (UE) 2018/1139 și din actele delegate și de punere în aplicare adoptate în temeiul acestuia și în temeiul Regulamentului (UE) nr. 216/2008. 
            
            
               Articolul 3
            
            
               Certificatele menționate la articolul 1 alineatul (2) litera (a)
            
            
               Certificatele menționate la articolul 1 alineatul (2) litera (a) rămân valabile timp de 9 luni de la data aplicării prezentului regulament. 
            
            
               Dacă este nevoie de mai mult timp pentru eliberarea către operatorii în cauză a certificatelor în temeiul articolului 68 din Regulamentul (UE) 2018/1139, Comisia poate prelungi, prin intermediul unor acte delegate, perioada de valabilitate menționată la primul paragraf din prezentul articol. 
            
            
               Înainte de adoptarea unui act delegat, Comisia îi consultă pe experții desemnați de fiecare stat membru în conformitate cu principiile prevăzute în Acordul interinstituțional privind o mai bună legiferare din 13 aprilie 2016. 
            
            
               De îndată ce adoptă un act delegat, Comisia îl notifică simultan Parlamentului European și Consiliului. 
            
            
               Articolul 4
            
            
               Certificatele menționate la articolul 1 alineatul (2) litera (b)
            
            
               Certificatele menționate la articolul 1 alineatul (2) litera (b) referitoare la utilizarea produselor, a pieselor și a echipamentelor rămân valabile, pentru a se permite utilizarea neîntreruptă a acestora în aeronave sau ca aeronave.
            
            
               Articolul 5
            
            
               Reportarea modulelor de pregătire teoretică
            
            
               Prin derogare de la Regulamentul (UE) nr. 1178/2011 al Comisiei
                  9
                și de la Regulamentul (UE) nr. 1321/2014 al Comisiei
                  10
               , autoritățile competente din statele membre sau agenția, după caz, iau în considerare examinările efectuate în cadrul organizațiilor de pregătire care fac obiectul supravegherii de către autoritatea competentă din Regatul Unit înainte de data aplicării menționată la articolul 10 alineatul (2) al doilea paragraf din prezentul regulament ca și cum ar fi fost efectuate în cadrul unei organizații de pregătire care face obiectul supravegherii de către autoritatea competentă a unui stat membru. 
            
            
               Articolul 6
            
         
         
            
               Norme și obligații referitoare la certificatele care fac obiectul dispozițiilor de la articolele 3 și 4
            
            
               1.Certificatele care fac obiectul dispozițiilor de la articolul 3 sau 4 din prezentul regulament fac obiectul normelor aplicabile lor în conformitate cu Regulamentul (UE) 2018/1139 și cu actele delegate și de punere în aplicare adoptate în temeiul acestuia sau în temeiul Regulamentului (CE) nr. 216/2008. Agenția are competențele stabilite în Regulamentul (UE) 2018/1139 și în actele delegate și de punere în aplicare adoptate în temeiul acestuia și în temeiul Regulamentului (CE) nr. 216/2008 în ceea ce privește entitățile care își au sediul principal al activității într-o țară terță.
            
            
               2.La cererea agenției, titularii certificatelor menționate la articolele 3 și 4 transmit copii ale tuturor rapoartelor de audit, ale constatărilor și ale planurilor de acțiuni corective care sunt relevante pentru certificat și care au fost eliberate în cursul celor trei ani care preced cererea. Dacă documentele respective nu sunt transmise până la termenele-limită indicate de agenție în solicitarea sa, agenția poate retrage beneficiul obținut în temeiul articolului 3 sau 4, după caz. 
            
            
               3.Titularii certificatelor menționate la articolul 3 sau 4 din prezentul regulament informează fără întârziere agenția cu privire la eventualele acțiuni întreprinse de autoritățile din Regatul Unit care ar putea intra în conflict cu obligațiile care le revin în temeiul prezentului regulament sau în temeiul Regulamentului (UE) 2018/1139. 
            
            
               Articolul 7
            
            
               Autoritatea competentă
            
            
               În scopul prezentului regulament și în ceea ce privește supravegherea titularilor certificatelor menționate la articolul 1 alineatul (2) din prezentul regulament, agenția acționează drept autoritatea competentă prevăzută pentru entitățile din țări terțe în Regulamentul (UE) 2018/1139 și în actele delegate și de punere în aplicare adoptate în temeiul acestuia sau în temeiul Regulamentului (CE) nr. 216/2008.
            
            
               Articolul 8
            
            
               Aplicarea Regulamentului (UE) nr. 319/2012 al Comisiei 
            
            
               Regulamentul (UE) nr. 319/2014 al Comisiei
                  11
                privind onorariile și taxele percepute de Agenția Europeană de Siguranță a Aviației se aplică persoanelor fizice și juridice care dețin certificatele menționate la articolul 1 alineatul (2) din prezentul regulament în aceleași condiții ca titularii certificatelor de același tip eliberate persoanelor fizice sau juridice din țări terțe.
            
            
               Articolul 9
            
            
               Mijloace acceptabile de conformare și materiale de îndrumare
            
            
               Agenția poate emite mijloace acceptabile de conformare și materiale de îndrumare referitoare la aplicarea prezentului regulament, în conformitate cu articolul 76 alineatul (3) din Regulamentul (UE) 2018/1139.
            
            
               Articolul 10
            
            
               Intrarea în vigoare și aplicarea
            
            
               1.Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               2.Prezentul regulament se aplică din ziua următoare datei la care tratatele încetează să se aplice Regatului Unit și pe teritoriul acestuia în temeiul articolului 50 alineatul (3) din Tratatul privind Uniunea Europeană.
                  
                  Totuși, articolul 5 se aplică de la data intrării în vigoare a prezentului regulament.
            
            
               3.Prezentul regulament nu se aplică dacă până la data menționată la alineatul (2) primul paragraf intră în vigoare un acord de retragere încheiat cu Regatul Unit în conformitate cu articolul 50 alineatul (2) din Tratatul privind Uniunea Europeană.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
         
         
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  
                        
                  https://ec.europa.eu/commission/sites/beta-political/files/draft_withdrawal_agreement_0.pdf
                  .
               
               
                  
                     (2)
                  
                        Regulamentul (UE) 2018/1139 al Parlamentului European și al Consiliului din 4 iulie 2018 privind normele comune în domeniul aviației civile și de înființare a Agenției Uniunii Europene pentru Siguranța Aviației, de modificare a Regulamentelor (CE) nr. 2111/2005, (CE) nr. 1008/2008, (UE) nr. 996/2010, (UE) nr. 376/2014 și a Directivelor 2014/30/UE și 2014/53/UE ale Parlamentului European și ale Consiliului, precum și de abrogare a Regulamentelor (CE) nr. 552/2004 și (CE) nr. 216/2008 ale Parlamentului European și ale Consiliului și a Regulamentului (CEE) No 3922/91 al Consiliului (JO L 212, 22.8.2018, p. 1).
               
               
                  
                     (3)
                  
                        Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE. JO L 79, 19.3.2008, p. 1.
               
               
                  
                     (4)
                  
                        COM(2018) 880 final, 13.11.2018.
               
               
                  
                     (5)
                  
                        JO C […], […], p. […].
               
               
                  
                     (6)
                  
                        JO C […], […], p. […].
               
               
                  
                     (7)
                  
                        Regulamentul (UE) 2018/1139 al Parlamentului European și al Consiliului din 4 iulie 2018 privind normele comune în domeniul aviației civile și de înființare a Agenției Uniunii Europene pentru Siguranța Aviației, de modificare a Regulamentelor (CE) nr. 2111/2005, (CE) nr. 1008/2008, (UE) nr. 996/2010, (UE) nr. 376/2014 și a Directivelor 2014/30/UE și 2014/53/UE ale Parlamentului European și ale Consiliului, precum și de abrogare a Regulamentelor (CE) nr. 552/2004 și (CE) nr. 216/2008 ale Parlamentului European și ale Consiliului și a Regulamentului (CEE) No 3922/91 al Consiliului (JO L 212, 22.8.2018, p. 1).
               
               
                  
                     (8)
                  
                        Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE. JO L 79, 19.3.2008, p. 1.
               
               
                  
                     (9)
                  
                        Regulamentul (UE) nr. 1178/2011 al Comisiei din 3 noiembrie 2011 de stabilire a cerințelor tehnice și a procedurilor administrative referitoare la personalul navigant din aviația civilă în temeiul Regulamentului (CE) nr. 216/2008 al Parlamentului European și al Consiliului. JO L 311, 25.11.2011, p. 1.
               
               
                  
                     (10)
                  
                        Regulamentul (UE) nr. 1321/2014 al Comisiei din 26 noiembrie 2014 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu. JO L 362, 17.12.2014, p. 1.
               
               
                  
                     (11)
                  
                        Regulamentul (UE) nr. 319/2014 al Comisiei din 27 martie 2014 privind onorariile și taxele percepute de Agenția Europeană de Siguranță a Aviației și de abrogare a Regulamentului (CE) nr. 593/2007. JO L 95, 28.3.2014, p. 58
               
            
      
    ---documentbreak--- 
      
         
               COMISIA EUROPEANĂ
            Bruxelles, 19.12.2018
            COM(2018) 894 final
            ANEXĂ
            la
            Propunere de Regulament al Parlamentului European și al Consiliului
            privind anumite aspecte ale siguranței aviației, având în vedere retragerea Regatului Unit al Marii Britanii și Irlandei de Nord din Uniunea Europeană
            
               
         
         
            
               ANEXĂ 
            
            
            
               Lista persoanelor fizice sau juridice menționate la articolul 1
            
            
            
            
               Secțiunea 1: Certificatele eliberate de Agenția Uniunii Europene pentru Siguranța Aviației („agenția”) persoanelor fizice sau juridice care își au locul principal de desfășurare a activității în Regatul Unit și pentru aeronave, menționate în
            
            
               1.1. partea 21 capitolul B din Regulamentul (UE) nr. 748/2012 (Certificate de tip și certificate de tip restrictive)
            
            
               1.2. partea 21 capitolul D din Regulamentul (UE) nr. 748/2012 (Modificări ale certificatelor de tip și ale certificatelor de tip restrictive)
            
            
               1.3. partea 21 capitolul E din Regulamentul (UE) nr. 748/2012 (Certificate de tip suplimentare)
            
            
               1.4. partea 21 capitolul M din Regulamentul (UE) nr. 748/2012 (Aprobări pentru reparații)
            
            
               1.5. partea 21 capitolul O din Regulamentul (UE) nr. 748/2012 (Autorizații ETSO)
            
            
               1.6. partea 21 capitolul J din Regulamentul (UE) nr. 748/2012 (Aprobări pentru organizația de proiectare)
            
            
            
               Secțiunea 2: Certificatele eliberate de persoanele juridice sau fizice certificate de autoritățile competente din Regatul Unit persoanelor fizice sau juridice și pentru aeronave, menționate în
            
            
               2.1. capitolul G punctul 21.A.163 litera (c) din Regulamentul (UE) nr. 748/2012 (Certificate de autorizare a dării în exploatare pentru produse, piese și echipamente)
            
            
               2.2. partea 145 punctul 145.A.75 litera (e) din Regulamentul (UE) nr. 1321/2014 (Certificate de autorizare a punerii în serviciu, referitoare la efectuarea întreținerii)
            
            
               2.3. partea 145 punctul 145.A.75 litera (f) din Regulamentul (UE) nr. 1321/2014 (Certificate de examinare a navigabilității pentru aeronavele ELA1)
            
            
               2.4. partea M subpartea F punctul M.A.615 litera (d) din Regulamentul (UE) nr. 1321/2014 (Certificate de punere în serviciu, la încheierea lucrărilor de întreținere)
            
            
               2.5. partea M subpartea F punctul M.A.615 litera (e) din Regulamentul (UE) nr. 1321/2014 (Certificate de examinare a navigabilității pentru aeronavele ELA1)
            
         
         
            
               2.6. partea M subpartea G punctul M.A.711 litera (a) punctul 4 sau partea M subpartea G punctul M.A.711 litera (b) punctul 1 din Regulamentul (UE) nr. 1321/2014 (Certificate de examinare a navigabilității și prelungirile acestora).